  Майя Бывальцева 29-тӥ оштолэзе «Вормон диктант» («Диктант Победы») гожтон понна Удмуртиын 260-лэсь трос интыос дасязы, кылем арын 190 пала вал. Со сярысь «Огъя Россия» партилэн улосвыл ёзэтэзлэн пресс-службаез ивортӥз. Интыос элькунысь ваньмаз каръёсын но ёросъёсын дышетсконниосын, музейёсын но лыдӟиськонниосын, кар но ёрос администрациослэн юртъёсазы радъямын. Озьы ик диктантэз куд-ог предприятиосын, ожгар частьёсын гожтозы. Ижкарын мер интыосын но площадкаос луозы – Шор площадьын, Драгунов оружейник нимо скверын, Киров нимо паркын. Озьы ик «Вормон диктантэ» пыриськисьёсты Кузебай Герд нимо йӧскалык музейын, М. Т. Калашников нимо музейын, кар ӵектосъёсъя «ЛИФТ» штабын, Удмуртиысь Калыкъёслэн эшъяськон юртазы возьмало. Калыкъёслэн эшъяськон юртазы лыктыны но «Вормон диктант» гожтыны быгатозы вань мылкыд карисьёс. Валаны кулэ, асьмелэн ужпуммы – со кышкыт но геройлыко вакыт сярысь тодонлыкез утён но пиналъёслы кельтон. Акцилэн одӥгез слоганэз юнме шорысь малпамын ӧвӧл: «Знать, чтобы помнить» Лариса Буранова, Удмуртиысь йӧскалык политикая министрЭлькунын тужгес бадӟым площадкаос луозы Кун Кенеш но Удмурт кун университетлэн лыдӟиськонниез, отын котькудаз 100 пала адями диктант гожтоз. Чакланъёсъя, оглом Удмуртиын 12 сюрс пала адями ужрадэ пыриськоз. Диктант гожтонэ пыриськон понна ӵектослэн нимлыко  пусйиськоно. Отын ик площадкаез бырйыны луоз. Со сяна, ужрадэ онлайн амалэн но пыриськыны луэ: ӵектослэн сайтаз яке мобильной ватсэтын. Тодэ вайытом, «Вормон диктант» куинетӥзэ ортчоз ни. Пыриськисьёс 25 юанлы валэктон сётыны кулэ. Со пӧлысь 20 юанъёс Быдӟым Атыкай ожлэн историез сярысь, витез – улосвыл тематикая. Йылпумъянъёсъя котькуд пыриськись сертификат басьтоз. Вормисьёсты дуно кузьымъёсын пусъёзы. Акциез «Огъя Россия», Россиысь истори огазеяськон, Россиысь ожгар историяя огазеяськон но «Волонтёры Победы» движение. Тодэ вайытом, 25-тӥ оштолэзе Удмуртие «Вормон поезд» лыктоз.  Тегъёс: Мерлык Ижкар Удмуртия история БыдӟымАтыкайож ЛарисаБуранова  